Okončana je još jedna velika nogometna karijera... Na konferenciji za novinare u petak u Kijevu naš bivši reprezentativac i legendarni kapetan nacionalne vrste Darijo Srna (37) obratit će se povodom prekida aktivnog igranja nogometa i svoje nove uloge u Šahtaru! Srna je aktualni rekorder po broju nastupa za Hrvatsku (134 utakmice, od toga 68 kao kapetan!), puna je dva desetljeća u profesionalnom nogometu, a u karijeri je promijenio samo tri kluba - Hajduk, Šahtar i Cagliari, u kojem je i dočekao mirovinu.

Prve je nogometne korake Srna, rođeni Metkovac, napravio u GOŠK-u iz Gabele, da bi kao 15-godišnjak prešao u Neretvu, klub iz svoga gradića. Nakon dvije godine igranja u Metkoviću, nadarenog Darija zapazili su skauti Hajduka i 1999. godine doveli su ga u Split, gdje je proveo četiri godine.

Jakov Prkic / Cropix / CROPIX

Traume iz Donjecka

A onda je, 2003. godine, Srna otišao u ukrajinski Šahtar i u klubu iz Donjecka zadržao se čak 15 godina. Bio je ljubimac navijača i klupskoga predsjednika Rinata Ahmetova, klupski rekorder u broju odigranih utakmica (536 u svim natjecanjima, zabio je 49 golova i osvojio čak 26 trofeja!) Bio je jedan od ključnih nogometaša momčadi koja je ostavila trag u europskim klupskim natjecanjima (osvajanje Kupa UEFA-e 2009. godine), neprijeporno jedna od najvećih klupskih legendi, o čemu govori i podatak da je ukrajinski klub prvi put u svojoj povijesti “umirovio” dres s nekim brojem - nitko, naime, u Šahtaru više nikad neće odjenuti majicu s brojem 33, sa Srninim brojem...

Srnina je ljubav s Ukrajinom (bila) bezgranična, kupio je čak i kuću u okolici Donjecka, u kojoj nije bio posljednjih pet godina, otkad su Rusi preuzeli kontrolu nad tim dijelom Ukrajine. A početkom žestokih ratnih sukoba Srna je za djecu Donjecka kupio 20 tona mandarina iz doline Neretve, razveselivši tako 20-ak tisuća ukrajinskih mališana...

- Kao dijete prošao sam kroz razdoblje kad mi je trebala pomoć i dobro znam kako je u ovakvim situacijama važno imati kraj sebe ljude koji će ti pomoći. Donjeck mi je pružio mnogo u životu, a ovo je voće je samo mali dar kojim uzvraćam gradu koji silno volim i poštujem, u kojem sam postao osoba i nogometaš kakav jesam - govorio je tada, krajem 2014. godine Srna, prisjetivši se i posljednjeg dana u Donjecku:

- Bio je 16. svibnja 2014. godine, javili su nam da moramo brzo otići. Iz kuće nisam stigao uzeti puno toga. S dva smo automobila otišli, a moje majice još vise tamo u ormarima. Bio sam jedini uvjeren da će sve brzo završiti, svima sam govorio da ćemo se za pola godine vratiti. Nažalost, prevario sam se - rekao je Srna nekoliko godina kasnije dodavši:

- Već sam preživio jedan rat u mojoj Hrvatskoj. Šahtar je u mom srcu i nakon toliko godina nisam mogao otići i napustiti klub u ovakvoj situaciji, nisam takva osoba. Imao sam ponude Chelseaja, Bayerna i Borussije Dortmund, ali srce mi je reklo da moram ostati u Donjecku, koji je, po svemu, bio grad budućnosti do početka ovog tragičnog rata - govorio je tada Srna za engleski “The Guardian”.

A bivši izbornik hrvatske reprezentacije Ante Čačić imao je poseban odnos sa Srnom...

Action Images / Keith Williams

Prvi koji će pomoći

- Brojke ponajbolje govore sve o Srninoj veličanstvenoj igračkoj karijeri, hrvatski je i Šahtarov rekorder po broju nastupa. Fascinantno je da je Darijo, kao obrambeni igrač, peti na popisu najboljih strijelaca sa 22 postignuta gola za Hrvatsku, ispred njega su samo Šuker (45), Mandžukić (3), Eduardo (29) i Perišić (22). Surađivali smo godinu dana, ali to ću razdoblje zauvijek pamtiti. Darijo je bio istinski kapetan, u pravom smislu riječi, kapetanski se ponašao i na travnjaku, ali i izvan njega, uvijek je bio primjernog ponašanja, katalizator dobrog i poticajnog raspoloženja, te ozbiljnosti na svakom treningu. Strahovito mi je mnogo pomogao kao izborniku, ne samo meni, nego i cijelom stručnom stožeru, bio je prava spona između momčadi i stožera. A u svlačionici je bio prvi koji je pomagao mladim i novim igračima da se što prije uklope u novu sredinu i postanu dio te reprezentativne obitelji - kaže Čačić i nastavlja:

- Teško mi je pronaći riječi kojim bih opisao Srnin karakter, osoba je prepuna vrlina. I za oproštaj od reprezentacije, a i sad za definitivni oproštaj s igranjem, izabrao je dobar trenutak, svi će ga pamtiti po dobrim igrama. Otišao je kao igrač, ali vjerujem da će ostati u nogometu, nadam se u hrvatskom nogometu, bila bi velika šteta da ne iskoristi svoje golemo iskustvo i znanje. Može još itekako pomoći hrvatskom nogometu, ili kao trener, ili kao nogometni dužnosnik - rekao je Čačić još prije nego što je Šahtar potvrdio Srnu kao pomoćnog trenera.

Prisjetio se Čačić i posebno emotivnog trenutka...

- Tijekom Eura u Francuskoj 2016. godine Srni je umro otac Uzeir, dogodilo se to nakon startne pobjede protiv Turske. Iako je Darijo znao da mu je otac bio teško bolestan, strahovito ga je pogodila tragična vijest, svi smo u svlačionici bili utučeni. Dariju sam dao slobodne ruke da odluči što će napraviti, ni najmanje mu ne bih zamjerio da je otišao s Eura. Ali Darijo je i u tim, najtežim trenucima svoga života iskazao golemu snagu i pokazao je da je veliki čovjek i odgovorni reprezentativni kapetan. Sahranio je oca i odmah se vratio u kamp te je predvodio momčad već na drugoj utakmici protiv Češke - govori Čačić.

Ronald Goršić / CROPIX Ante Čačić i Darijo Srna

Suze uoči Čeha

Sjećamo se onih duboko emotivnih scena i Srninih suza tijekom intoniranja “Lijepe naše” uoči dvoboja s Česima, stalno je pogledavao prema nebu, a suze su nezaustavljivo curile...

- Za razliku od nekih drugih sportaša, Darijo nikad nije kalkulirao kad je bila riječ o nastupu za Hrvatsku! Uostalom, podatak da je od uzrasta do 15 godina igrao baš za sve hrvatske selekcije, dovoljno govori o njegovoj kvaliteti, ali i o karakteru - kaže Čačić i izdvaja prvi susret sa Srnom:

- Kad sam preuzeo reprezentaciju, prvi moj korak bio je odlazak u Ukrajinu, u Kijev, na sastanak sa Srnom kao kapetanom nacionalne vrste. Nismo nikad prije toga razgovarali i bilo je predviđeno da taj sastanak potraje najviše dva sata. Ali, razgovarali smo o mnogo čemu šest-sedam sati, Darijo je bio maksimalno otvoren i bio je spreman govoriti o brojnim temama o kojima možda neki drugi igrači ne bi govorili. I tako smo odmah “kliknuli” i uspostavili fantastičan odnos prepun obostranog povjerenja - veli Čačić.

REUTERS/Kai Pfaffenbach / REUTERS

Odbio bojkotirati

Danas baš i nije neka vijest da je netko na udaru Torcide, no svakako treba istaknuti da je svojedobno i Srna, iako je bio i dobitnik navijačkog trofeja “Hajdučko srce”, razljutio splitske ultrase. Čačić kaže:

- To je možda i najveći trenutak u njegovoj kapetanskoj karijeri! Uoči utakmice s Bugarskom u kvalifikacijama za Euro krajem 2015. godine, bili smo u osami, u zagrebačkom hotelu “As”. U hotel su došli takozvani predstavnici Torcide i tražili su od Darija da bojkotira reprezentaciju! Naravno da to nije učinio, tim je potezom jasno dao do znanja i suigračima da je reprezentacija svetinja. I neopisivo mi je žao što Darijo, koji je nastupio na pet velikih natjecanja (dva SP-a i tri Eura), nije doživio trenutak da dođe do kraja, da osvoji odličje. A bio je tako blizu na Eurima 2008. i 2016. godine. On je igrač koji je svakako zaslužio odličje s velikoga natjecanja. Možda, eto, nije najuspješniji, ali je sigurno najbolji kapetan u povijesti naše reprezentacije, a neprijeporno je najveći nogometaš i najbolja osoba koju sam trenirao u karijeri - kaže Čačić, koji je samo zbog Srnina oproštaja prekinuo dugotrajnu šutnju za medije.

Osobni karton Rođen: 1. svibnja 1982. u Metkoviću Seniorska karijera 1999. - 2003. Hajduk 85 utakmica, 8 golova 2003. - 2018. Šahtar 493 utakmice, 45 golova 2018. - 2019. Cagliari 28 utakmica Reprezentacija 134 utakmice, 22 gola Trofeji 1 naslov prvaka Hrvatske, 2 Hrvatska kupa, 10 naslova prvaka Ukrajine, 7 Ukrajinskih kupova, 8 Ukrajinskih superkupova, 1 Kup UEFA-e Individualna priznanja 2 puta najbolji igrač ukrajinske lige, 1 najbolja momčad Lige prvaka, 1 najbolja momčad Europske lige, 1 Vatrena krila, 1 Hajdučko srce

FILIP BRADARIĆ: Uvijek bio spreman za savjet i pomoć - Darijo mi je od prvog dana u Cagliariju stvarno puno pomogao, bili smo nerazdvojni i stalno se družili. Što reći nego da je veliki igrač i veliki čovjek, netko od koga možeš učiti na svakom koraku i koji mnogima može biti primjer. Uvijek je bio spreman i dostupan za savjet, za pomoć na travnjaku i izvan njega. Stvarno nemam riječi za opisati koliko mi je značio u nekim teškim trenucima, jer uvijek je imao pravu riječ da te još više motivira za ono što dolazi. Bio je stvarno pravi vođa na travnjaku i izvan njega, svoje golemo iskustvo nije se ustručavao prenositi na suigrače i ja ne mogu ni reći koliko sam mu zahvalan na svemu što mi je pomogao. Ovih godinu dana s Darijom bilo je za mene veliko iskustvo i stvarno mogu reći samo sve najbolje. Ja mu želim samo svu sreću štogod odlučio i kojim god putem krenuo - rekao je Filip Bradarić. (msu) Foto: Goran Sebelic / CROPIX